Henrik Rejnholt Andersen (M), 2023-04-25:
Tak for ordet, formand, og tak til forespørgerne for at indlede med begrundelsen for forespørgslen om regeringens holdning om permanent grænsekontrol.
I virkeligheden kan regeringens holdning jo opsummeres med de seneste udmeldinger fra justitsministeren om dels at omlægge grænsekontrollen mod Tyskland, så den bliver så effektiv som muligt mod den grænseoverskridende kriminalitet, men samtidig er til mindst mulig gene for almindelige borgere i grænselandet, der til hverdag pendler frem og tilbage over den dansk-tyske grænse, dels at ophæve grænsekontrollen mod Sverige og bruge de ressourcer, vi frigiver, til at bekæmpe kriminalitet, hvor det giver mening.
Hvis jeg kender forespørgerne og Dansk Folkeparti ret, ligger der i forespørgslen et underliggende spørgsmål om, hvorvidt regeringen mener, at Danmark skal have en permanent grænsekontrol eller ej.
I Moderaterne mener vi, at grænsekontrollen skal være så effektiv som muligt.
Det betyder også, at vi mener, at politiets ressourcer skal bruges så effektivt som muligt, og når vi taler om politiets ressourcer, indtænker vi altså alle tænkelige politiopgaver, som bliver løst hver dag – ikke kun grænsekontrol.
Det er ikke en hemmelighed, at danskerne konstant skal forholde sig til, at et hårdt prøvet politi hele tiden skal prioritere deres opgaver, og når kriminaliteten og bandekonflikten rammer, gælder det desværre for politiet, at de må lave en benhård, men forståelig prioritering.
For lidt over en uge siden valgte regeringen som sagt derfor at meddele Europa-Kommissionen, at grænsekontrollen mod Sverige ophæves, mens grænsekontrollen mod Tyskland omlægges, så den bliver så effektiv som muligt.
En omlægning af den dansk-tyske grænsekontrol sker på baggrund af en politifaglig vurdering og betyder, at grænsekontrollen tilrettes efter, hvor og hvornår effekten af grænsekontrollen vil være størst.
Den opgave tror jeg at politiet er bedst til selv at vurdere, så det vil jeg ikke gøre mig til ekspert på.
Omlægningen af den dansk-tyske grænsekontrol betyder, at vi letter kontroltrykket på grænsen, mens vi fører mere kontrol bag grænsen, så der vil være færre timer, hvor bilister vil blive kontrolleret.
Det frigiver enorme ressourcer og mange årsværk, da grænsekontrollen kostede ca. 207 mio. kr. i 2022.
Det er ressourcer, som vi i stedet kan bruge på en mere intelligent bekæmpelse af kriminalitet, på at styrke baglandspatruljerne og på moderne udstyr som droner og nummerpladescannere.
Men ikke mindst styrker vi den frie bevægelighed i det syddanske område, så mange pendlere ikke længere skal opleve, at grænsekontrollen er til gene for deres liv og arbejde.
Det betyder meget for os i Moderaterne, at vi indretter vores grænsekontroller på den mest hensigtsmæssige måde, både for at håndtere kriminaliteten, men samtidig også for at skabe et så smidigt som muligt miljø for mange pendlere, der ikke skal opleve unødvendig gene.
Da man i 2016 indførte grænsekontrol ved de 13 grænseovergange til Tyskland, skyldtes det, at vi på daværende tidspunkt oplevede en stor flygtningekrise i Danmark.
Billedet er anderledes i dag – og dog.
De tre temaer kan som sådan være overraskende for de fleste, men den nye trussel, vi må tage mest seriøst, er det enorme trusselspotentiale, der kommer fra vores sydvendte grænse.
Så for at opsummere, hvad Moderaternes holdning til permanent grænsekontrol er, vil jeg sige, at det ikke er en hemmelighed, at som et ganske nyt parti er grænsekontrol ikke noget, der groet i vores baghave, men vi anerkender, at grænsekontrollen fra 2016 blev indført i en helt anden situation end den, vi står i i dag.
Det betyder dog ikke, at vi ikke også anerkender, at vi står over for en trussel, der betyder, at det kan blive nødvendigt at forlænge vores sydvendte grænsekontroller mod Tyskland, indtil trusselsbilledet er sådan, at man kan passe på vores land.
Men for os vil en omlægning af grænsekontrollen, som vi kender den, være væsentlig, og den har jeg redegjort for.
Det er en mere intelligent grænsekontrol til gavn for både politiet og politiets ressourcer i al almindelighed, men ikke mindst for de mange pendlere, der oplever, at grænsekontrollen er til gene for deres hverdag.
Det giver sig selv.
Vi er en del af EU-samarbejdet og vægter det rigtig højt.
Det er til gavn for Danmark og danskerne.
Heri er nogle forpligtelser såsom Schengenaftalen, som vi selvfølgelig skal overholde.
Men den midlertidige grænsekontrol er nødvendig, indtil vi har styr på trusselsbilledet og de trusler, som vi potentielt står over for.
Tak for ordet.